
PËR KRITERET DHE PROCEDURAT PËR PËRZGJEDHJEN, EMËRIMIN, VLERËSIMIN E REZULTATEVE NË PUNË, DISIPLINËN DHE LIRIMIN NGA DETYRA TË KRYEINSPEKTORIT TË INSPEKTORATIT SHTETËROR

Në mbështetje të nenit 100 të Kushtetutës dhe të pikës 3 të nenit 12 të ligjit nr. 10 433, datë 16.6.2011 “Për inspektimin në Republikën e Shqipërisë”, me propozimin e Kryeministrit, Këshilli i Ministrave

VENDOSI:

KREU I
FUSHA E ZBATIMIT

Kriteret dhe procedurat për përzgjedhjen, emërimin, vlerësimin e rezultateve në punë, disiplinën dhe lirimin nga detyra të kryeinspektorit, sipas këtij vendimi, do të zbatohen edhe për titullarin e organit të varësisë në kuptim të pikës 2 të nenit 10 të ligjit nr. 10 433, datë 16.6.2011 “Për inspektimin në Republikën e Shqipërisë”.
KREU II
EMËRIMI I KRYEINSPEKTORIT

  1. Kryeinspektori i Inspektoratit Shtetëror, më poshtë “kryeinspektori”, emërohet nga Kryeministri, me propozim të ministrit përkatës, sipas kritereve dhe procedurave të përcaktuara në këtë vendim.
  2. Ministri përkatës urdhëron, të paktën 15 (pesëmbëdhjetë) ditë përpara datës së emërimit, shpalljen në media të vendit të lirë.
  3. Kandidatët e paraqitur, krahas kërkesave të përgjithshme për pranimin në shërbimin civil, sipas nenit 12 të ligjit nr. 8549, datë 11.11.1999 “Statusi i nëpunësit civil”, duhet të plotësojnë njëkohësisht këto kërkesa të posaçme:
  a) Të kenë arsim të lartë në drejtësi, ekonomi, menaxhim, administrim publik ose në fushën profesionale, ku gjen zbatim ligji i posaçëm;
  b) Të kenë përvojë pune në administratën shtetërore, të paktën 5 (pesë) vjet, nga të cilat të paktën 3 (tri) vjet në nivele drejtuese.
  4. Për shqyrtimin e kandidaturave, ministri krijon një komision ad hoc, që ka në përbërje të tij 3 nëpunës të nivelit të lartë drejtues të ministrisë përkatëse. Komisioni shqyrton plotësimin e kritereve të parashikuara në pikën 3 të kreut II të këtij vendimi dhe vlerëson kandidatët e klasifikuar në bazë të treguesve të mëposhtëm:
  a) Rezultateve të studimeve universitare apo pasuniversitare;
  b) Përvojave të mëparshme në punë që lidhen me pozicionin;
  c) Vlerësimeve të punës;
  ç) Trajnimeve apo specializimeve të ndryshme;
  d)Të dhënave për studimet e kryera apo botimet në fusha që i shërbejnë pozicionit;
dh) Të dhënave për integritetin moral;
  e) Të dhënave për masa disiplinore;
  ë) Të dhënave për aftësi të spikatura organizative dhe menaxhuese;
  f) Çdo të dhënë tjetër që tregon përparësi të kandidatit përkatës ndaj kandidatëve të tjerë.
  5. Në shqyrtimin e kandidaturave për vendin vakant të kryeinspektorit, ministri përkatës merr në konsideratë edhe rekomandime të shkruara nga persona publikë të shquar, veçanërisht në fusha që i shërbejnë pozicionit të punës.
  6. Gjatë shqyrtimit të kandidaturave që do të propozohen për emërim në pozicionin e kryeinspektorit, ministri mund të ketë një komunikim të drejtpërdrejtë me to.
  7. Ministri përkatës i propozon Kryeministrit jo më pak se 3 (tri) nga kandidaturat e paraqitura, që plotësojnë kriteret e përcaktuara në pikën 4 të këtij kreu, emërimi i të cilave nuk çon në një gjendje të pazgjidhshme konflikti interesi sipas legjislacionit në fuqi për parandalimin e konfliktit të interesave në ushtrimin e funksioneve publike.
  8. Kryeministri emëron njërin prej kandidaturave të paraqitura.

KREU III
VLERËSIMI i ARRITJEVE INDIVIDUALE TË KRYEINSPEKTORIT

 1. Periudha e vlerësimit të rezultateve individuale në punë për kryeinspektorin është një vit kalendarik dhe fillon nga data 1 nëntor deri në 31 tetor, të vitit pasardhës. Ministri përkatës kryen vlerësimin profesional të tij.
 2. Vlerësimi profesional do të bazohet në arritjen e objektivave vjetorë dhe afatmesëm strategjikë të Inspektoratit Shtetëror për çdo kryeinspektor dhe në aftësitë kryesore që nevojiten për të kryer detyrat, si më poshtë vijon:
a) Shkalla/niveli i realizimit të objektivave të përcaktuar për t’u përmbushur gjatë ushtrimit të aktivitetit të inspektoratit dhe për hartimin e zbatimin e strategjisë së institucionit;
b) Mbarëvajtja e punës së inspektoratit në përgjithësi, ku përfshihen menaxhimi i kapaciteteve të burimeve njerëzore e menaxhimi e miradministrimi i mjeteve financiare të inspektoratit, si dhe zhvillimi i infrastrukturës së institucionit;
c) Efektiviteti dhe cilësia e kryerjes së inspektimeve e raportimeve, nismat e ndërmarra, pjesëmarrja dhe përkushtimi në punë, organizimi i punës, risitë e arritura apo të identifikuara gjatë procesit të punës e zbatimit të programit të inspektimit; hartimi i metodologjive përkatëse të programimit, si dhe komunikimi cilësor me komunitetin e biznesit që mbulon inspektorati i tij dhe me publikun;
ç) Zbatimi i detyrave dhe i përgjegjësive përkatëse me profesionalizëm dhe rigorozitet, si dhe në përputhje me dispozitat ligjore;
d) Bashkëpunimi me autoritet, qendrore dhe vendore, ministrin përgjegjës, Inspektoratin Qendror e inspektoratet e tjera apo autoritetet homologe brenda dhe jashtë vendit, në funksion të përmbushjes së dispozitave ligjore për inspektimin dhe dispozitave të tjera lidhur me to, në fushën përkatëse;
dh) Respektimi dhe zbatimi i detyrave dhe i përgjegjësive përkatëse me efikasitet, bazuar në parimet e mira të kryerjes së punës, si ruajtja e sekretit shtetëror dhe sekretit profesional, ruajtja e konfidecialitetit, zbatimi i parimeve dhe dispozitave ligjore në fuqi për konfliktin e interesave;
e) Kritere të tjera që ministri përgjegjës i konsideron të arsyeshme dhe të përshtatshme për t’u vlerësuar.
3. Vlerësimi i përgjithshëm do të bëhet në katër nivele të mbarëvajtjes në punë, që janë: Shumë mirë, mirë, mjaftueshëm dhe jomjaftueshëm, ku tri të parat do të konsiderohen vlerësime pozitive dhe i katërti negativ.

KREU IV
MASAT DHE PROCEDIMI DISIPLINOR

 1. Ndaj kryeinspektorit mund të procedohet me masë disiplinore për shkelje të ligjit dhe të normave të etikës që konsiderohen shkelje të disiplinës në punë.
 2. Shkeljet e disiplinës në punë ndahen në:
 a) shkelje të lehta;
 b) shkelje të rënda;
 c) shkelje shumë të rënda.
 3. Konsiderohen shkelje disiplinore shumë të rënda:
 a) mosrespektimi me dashje dhe në mënyrë të përsëritur i disiplinës formale në punë, kur ka sjellë pasoja negative në veprimtarinë e përditshme të Inspektoratit;
 b) mosparaqitja e pajustifikuar në detyrë për mbi 7 (shtatë) ditë;
 c) refuzimi i përsëritur dhe i papërligjur i përmbushjes së urdhrave dhe detyrave të ligjshme;
 ç) mungesa në vazhdimësi e përkushtimit dhe motivimit në përmbushjen e rregullt të detyrës;
 d) kryerja me dashje dhe në vazhdimësi e veprimeve në kundërshtim me përmbushjen e rregullt të detyrës;
dh) kryerja e akteve apo sjelljeve ose manifestimi i mungesës së etikës, që diskreditojnë rëndë figurën e kryeinspektorit apo dhe të Inspektoratit Shtetëror përkatës.
 4. Konsiderohen shkelje disiplinore të rënda:
 a) mosrespektimi në mënyrë të përsëritur i disiplinës formale në punë, kur ka sjellë krijimin e situatave të papërshtatshme apo të pajustifikuara;
b) mosparaqitja e pajustifikuar në detyrë për mbi 7 (shtatë) ditë radhazi;
  c) refuzimi i pajustifikuar i përmbushjes së urdhrave dhe detyrave të ligjshme;
  ç) mungesa e përkushtimit dhe e motivimit në përmbushjen e rregullt të detyrës;
  d) kryerja e veprimeve në kundërshtim me përmbushjen e rregullt të detyrës;
dh) kryerja e akteve apo sjelljeve ose manifestimi i mungesës së etikës, të një rëndësie më të ulët se ato të parashikuara në pikën 3 shkronja “dh” të këtij kreu, që diskreditojnë rëndë figurën e kryeinspektorit apo dhe të Inspektoratit Shtetëror përkatës.
5. Konsiderohet shkelje disiplinore e lehtë çdo lloj shkeljeje që nuk kategorizohet si shumë e rëndë apo e rëndë.
6. Nismën për fillimin e një procesi verifikimi e ndërmerr ministri përkatës dhe Inspektori i Përgjithshëm, proces i cili realizohet nga një komision ad hoc, i ngritur me urdhër të ministrit. Komisioni ad hoc ka në përbërje të tij 3 (tre) nëpunës të nivelit të lartë drejtues të ministrisë përkatëse.
7. Kur ministri vendos fillimin e procedurës disiplinore, njofton menjëherë, me shkrim, kryeinspektorin:
a) për të drejtën që ai ka për të paraqitur me shkrim sqarimet e tij rreth shkeljes së pretenduar dhe për afatin deri kur duhet të paraqitet ky sqarim. Ky afat nuk mund të jetë më i shkurtër se 8 (tetë) ditë nga data e marrjes së njoftimit;
b) për të drejtën që ai ka për t’u dëgjuar, vetë apo me përfaqësues ligjor dhe për të paraqitur dëshmitarë;
c) për të drejtën që ai ka për të paraqitur para ministrit ose komisionit ad hoc prova që ai i vlerëson të nevojshme për të provuar pretendimet e tij, të cilat i nënshtrohen shqyrtimit, duke mos pasur asnjëra prej tyre vlerë të paracaktuar;
ç) për datën kur do të shqyrtohet shkelja e pretenduar. Ky afat nuk mund të jetë më i shkurtër se 8 (tetë) ditë nga data e marrjes së njoftimit.
8. Procedimi disiplinor mund të fillohet brenda 3 (tre) muajve nga data e konstatimit të shkeljes, por jo më vonë se 2 (dy) vjet nga data e kryerjes së saj.
9. Ministri përkatës nis procedimin disiplinor dhe vendos për masën disiplinore në bazë të llojit dhe karakterit të shkeljes së kryer.
10. Komisioni ad hoc, pasi shqyrton çështjen sipas rregullave të përcaktuara në pikat 6 e 7 të këtij kreu, dhe pasi dëgjon kryeinspektorin a përfaqësuesin ligjor apo pasi vë në dukje, me shkrim, mosparaqitjen e tij megjithëse ai ka marrë dijeni kundrejt konfirmimit, ia dërgon raportin e hartuar ministrit, i cili vendos:
a) marrjen e një mase disiplinore apo propozimin e saj në rastin e shkronjës “c” të pikës 11 të këtij kreu, kur vëren se ka pasur shkelje disiplinore;
b) ndërprerjen e ecurisë disiplinore, në rastet kur vëren se:
- nuk ka shkelje disiplinore, siç ishte menduar;
- veprimi i shqyrtuar nuk përbën shkelje;
- veprimi nuk ka qenë ose nuk është kryer nga kryeinspektori.
11. Masat disiplinore janë:
a) Vërejtje me shkrim;
b) Vërejtje me paralajmërim;
c) Shkarkim nga detyra.
12. Për çdo shkelje jepet vetëm një masë disiplinore. Nuk është e nevojshme të merren të gjitha masat disiplinore para se kryeinspektori të shkarkohet nga detyra.
13. Masa disiplinore parashkruhet me kalimin e 2 (dy) viteve nga dhënia e saj.
14. Propozimi për shkarkimin nga detyra të kryeinspektorit vendoset vetëm për shkelje disiplinore shumë të rënda ose kur është ndëshkuar më parë me masë disiplinore për shkelje të rënda.
15. Kryeministri urdhëron shkarkimin e kryeinspektorit kryesisht ose me propozim të ministrit përkatës.

KREU V
LIRIMI NGA DETYRA

1. Lirimi nga detyra i kryeinspektorit bëhet kur:
a) konstatohet se nuk i plotëson më kriteret e përgjithshme të pranimit në shërbimin civil;
b) ka mbushur moshën për të dalë në pension;
c) merr dy vlerësime negative të njëpasnjëshme të punës për arritjen e objektivave vjetorë dhe afatmesëm strategjikë të Inspektoratit Shtetëror;
d) jep dorëheqjen.
2. Lirimi nga detyra i kryeinspektorit bëhet me urdhër të Kryeministrit, kryesisht ose me propozimin e ministrit përkatës.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha
